નાતાલની આ ભાવના અને દૃષ્ટિ આપણા માટે કેટલીક ગૂઢ બાબતો ખૂબ સ્પષ્ટ કરે છે. નાતાલ દ્વારા ઈશ્વરપિતા આપણી- સમગ્ર માનવજાતની ખૂબ નજીક આવ્યા છે. આપણા માટે ઈશ્વર તરફનો રસ્તો ખુલ્લો થયો છે. હવે માણસ એકલો નથી. માણસ સાથે ઈશ્વર છે. ઈસુના માનવ અવતાર દ્વારા ઈશ્વરે માણસ સાથે અને માણસે ઈશ્વર સાથે એક નવો સંબંધ બાંઘ્યો છે. સંબંધ પિતા-પુત્રી કે પિતા-પુત્ર તરીકેનો સંબંધ છે. એ સંબંધ પ્રેમનો સંબંધ છે. હવે આપણે ઇશ્વરને ‘અબ્બા’ કે ‘પિતા’ કહીને બોલાવી શકીએ. ઈશ્વર પિતા સાથેના આ પ્રેમના સંબંધમાં માણસની નવી ઓળખ છે. નાતાલ માણસને ખાતરી આપે છે કે ઈશ્વર માણસ સાથે છે. ઇશ્વર માણસ પર અસીમ પ્રેમ રાખે છે. ઈશ્વરના માણસ માટેના એ પ્રેમમાં કોઇ શરત નથી. કોઇ મર્યાદા નથી.